Na temelju članka 54. Zakona o ustanovama («Narodne novine» broj 76/93., 29/97., 47/99., 35/08. i 127/19.) i članka 84. stavka 1. alineja 1. Zakona o zdravstvenoj zaštiti («Narodne novine» broj 100/18., 125/19. i 147/20.) Upravno vijeće Ljekarni Koprivnica na 12. sjednici održanoj 28.06.2022. g. donijelo je

## STATUT

#####  **LJEKARNI KOPRIVNICA**

#### I. OPĆE ODREDBE

**Članak 1.**

Statutom Ljekarni Koprivnica (u daljnjem tekstu: Statut), sukladno zakonu pobliže se uređuje:

# - status,

# - naziv, sjedište i djelatnost,

# - pečat i štambilj,

# - pravni položaj, zastupanje i predstavljanje,

# - unutarnji ustroj,

# - tijela ustanove i njihov djelokrug,

- imovina,

# - javnost rada,

- poslovna tajna i profesionalna tajna,

- opći akti,

- nadzor nad radom,

- ostala pitanja značajna za rad.

**Članak 2.**

Osnivač Ljekarni Koprivnica (u daljnjem tekstu: Ljekarne) je Koprivničko-križevačka županija.

Prava i dužnosti osnivača Ljekarni obavljaju Županijska skupština Koprivničko-križevačke županije (u daljnjem tekstu: Županijska skupština) i Župan Koprivničko-križevačke županije (u daljnjem tekstu: Župan).

**II. NAZIV, SJEDIŠTE I DJELATNOST**

**Članak 3.**

Ljekarne su javna ustanova koja obavlja zdravstvenu djelatnost.

Ljekarnička djelatnost u ljekarnama obavlja se samo u sklopu mreže javne zdravstvene službe.

Naziv ustanove je: LJEKARNE KOPRIVNICA.

Skraćeni naziv ustanove je: LJEKARNE.

Naziv je istaknut na objektima u kojima Ljekarne obavljaju svoju djelatnost.

**Članak 4.**

Sjedište Ljekarni je u Koprivnici, Florijanski trg 4.

O promjeni naziva i sjedišta ustanove odlučuje osnivač na prijedlog Upravnog vijeća Ljekarni.

**Članak 5.**

Ljekarne obavljaju zdravstvenu djelatnost sukladno Zakonu o zdravstvenoj zaštiti, te Zakonu o ljekarništvu i to:

-         izdavanje lijekova na recept i bez recepta,

-         izrada i izdavanje magistralnih i galenskih pripravaka

-         opskrba homeopatskim proizvodima,

-         opskrba medicinskim proizvodima

-         opskrba dječjom hranom i ostalim dijetetskim proizvodima,

-         opskrba kozmetičkim i drugim sredstvima za zaštitu zdravlja,

-         uvoz i prodaja uvoznih lijekova i drugih preparata

-         promet na malo putem interneta (usluge informacijskog društva, prodaja putem web stranice i Internet trgovina dodacima prehrani, medicinskim i kozmetičkim proizvodima, ostalim asortimanom ljekarni, osim lijekova na recept)

-         savjetovanje u vezi propisivanja, odnosno pravilne primjene lijekova, medicinskih, homeopatskih i dijetetskih proizvoda .

Djelatnost Ljekarni upisuje se u sudski registar kod Trgovačkog suda.

Pored djelatnosti iz stavka 1. ovog članka Ljekarne mogu obavljati i druge djelatnosti koje služe obavljanju te djelatnosti ako se one u manjem opsegu ili uobičajeno obavljaju uz djelatnost upisanu u sudski registar.

**Članak 6.**

Ljekarne mogu promijeniti ili proširiti djelatnost sukladno Zakonu o zdravstvenoj zaštiti, na način da Upravno vijeće isto predloži osnivaču.

**Članak 7.**

Ljekarne imaju pečat okruglog oblika s nazivom i sjedištem Ljekarni, promjera 25 mm.

Pečat se koristi u pravnom prometu sukladno zakonu.

Ljekarne imaju štambilj četvrtastog oblika 60x40 mm, koji sadrži naziv i sjedište, te prostor za upisivanje evidencije broja i datum primitka pismena.

Štambilj se koristi za svakodnevno poslovanje Ljekarni.

Svaki pečat i štambilj ima redni broj.

O broju pečata i štambilja, načinu korištenja, te osobama koje su odgovorne za njihovo čuvanje odlučuje ravnatelj.

###### III. PRAVNI POLOŽAJ, ZASTUPANJE I PREDSTAVLJANJE

**Članak 8.**

Ljekarne su pravna osoba upisana u sudski registar kod Trgovačkog suda.

Ljekarne se upisuju u Nacionalni registar pružatelja zdravstvene zaštite, koji vodi Hrvatski zavod za javno zdravstvo.

**Članak 9.**

Ljekarne posluju samostalno i obavljaju svoju djelatnost radi koje su osnovane u skladu i na način određen Zakonom o zdravstvenoj zaštiti, Zakonom o ljekarništvu**,** ovim Statutom i drugim općim aktima, te pravilima struke.

**Članak 10.**

Ljekarne ne mogu bez suglasnosti osnivača:

* stjecati, otuđiti, upravljati, koristiti i raspolagati nekretninama,
* osnovati drugu pravnu osobu,
* odlučiti o dugoročnom kreditnom zaduženju,
* davati jamstva.

**Članak 11.**

Za obveze preuzete u pravnom prometu Ljekarne odgovaraju cjelokupnom imovinom.

Osnivač solidarno i neograničeno odgovara za obveze Ljekarni.

Promet novčanih sredstava obavlja se preko jedinstvenog žiro-računa.

**Članak 12.**

Ljekarne predstavlja i zastupa ravnatelj.

**Članak 13.**

Ravnatelj ima sva ovlaštenja u pravnom prometu u okviru djelatnosti upisane u sudski registar, a u skladu s ovim Statutom.

**Članak 14.**

Ravnatelj Ljekarni ovlašten je u ime i za račun Ljekarni samostalno sklapati ugovore u pravnom prometu osim:

* zaključivanja ugovora s Hrvatskim zavodom za zdravstveno osiguranje o pružanju ljekarničkih usluga,
* o godišnjoj nabavi sukladno odredbama Zakona o nabavi,
* o stjecanju, otuđenju, upravljanju, korištenju i raspolaganju nekretninama,
* o nabavi i prodaji osnovnih sredstava te izvođenju investicijskih radova, investicijskog i tekućeg održavanja čija vrijednost prelazi 100.000,00 kuna,
* o stjecanju, otuđenju, upravljanju, korištenju i raspolaganju pokretninama čija pojedinačna vrijednost prelazi 100.000,00 kuna,
* sklapanju ugovora s osiguravajućim društvima.

Ravnatelj je ovlašten zaključiti ugovor iz prethodnog stavka ovog članka ako je prethodno o tome donijelo odluku Upravno vijeće.

**Članak 15.**

Ravnatelj ne može nastupiti kao druga ugovorna strana i s Ljekarnama sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.

**Članak 16.**

Ravnatelj može svoja ovlaštenja za zastupanje prenijeti na druge osobe*.*

O prenošenju ovlaštenja iz stavka 1. ovog članka ravnatelj izdaje pismenu punomoć za zastupanje u pravnom prometu.

Punomoć može dati samo u granicama svojih ovlasti.

U punomoći se navode radnje odnosno poslovi za koje je punomoć izdana.

**Članak 17.**

Ravnatelj Ljekarni određuje osobe ovlaštene za potpisivanje financijske i druge dokumentacije.

IV. UNUTARNJI USTROJ

**Članak 18.**

Ljekarne obavljaju svoju djelatnost iz članka 5. ovog Statuta u ljekarničkim jedinicama – Ljekarnama:

 - Centralna ljekarna, Koprivnica, Florijanski trg 4.

* Ljekarna Sokolovac, Sokolovac, Trg T. Bardeka 8.
* Ljekarna Rasinja, Rasinja, Trg Sv. Florijana 4.
* Ljekarna Drnje, Drnje, Trg kralja Tomislava 4.
* Ljekarna Koprivnica, Koprivnica, Ulica braće Radića 2.

#### V. TIJELA LJEKARNI

**Članak 19.**

Tijela Ljekarni su:

* Upravno vijeće,
* Ravnatelj,
* Stručno vijeće,
* Etičko povjerenstvo,
* Povjerenstvo za lijekove,
* Povjerenstvo za kvalitetu.

### **Upravno vijeće**

**Članak 20.**

Upravno vijeće upravlja Ljekarnama i nadzire rad uprave.

Upravno vijeće ima pet (5) članova i čine ga predstavnici:

* osnivača (predsjednik i 2 člana)
* radnika ustanove (2 člana).

Članove Upravnog vijeća, predstavnike osnivača, imenuje osnivač na prijedlog pročelnika upravnog tijela Koprivničko-križevačke županije nadležnog za zdravstvo.

Jednog člana Upravnog vijeća, predstavnika radnika ustanove, imenuje Radničko vijeće Ljekarni sukladno posebnom Zakonu, a jednog člana Stručno vijeće zdravstvene ustanove iz redova radnika sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim studijem.

Članovi Upravnog vijeća moraju imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski studij.

Uvjet iz stavka 5. ovog članka ne odnosi se na člana Upravnog vijeća kojeg imenuje Radničko vijeće.

Mandat članova Upravnog vijeća traje četiri godine.

Visinu naknade za rad članova Upravnog vijeća utvrđuje ministar nadležan za zdravstvo, a isplaćuje se iz sredstava Ljekarni.

**Članak 21.**

Članovima Upravnog vijeća prestaje mandat i prije isteka mandata od četiri godine:

- podnošenjem ostavke na mjesto člana,

- opozivom tijela koje ga je imenovalo,

- ako više od dva puta neopravdano izostane sa sjednice Upravnog vijeća.

Prijedlog za opoziv člana Upravnog vijeća može podnijeti i Upravno vijeće.

Članovima Upravnog vijeća, predstavnicima radnika Ljekarni, mandat prestaje pored slučajeva iz st. 1. ovog članka i u slučajevima:

- prestanka radnog odnosa u Ljekarnama

- ako počine težu povredu radne obveze.

**Članak 22.**

Upravno vijeće Ljekarni obavlja sljedeće poslove:

- donosi Statut uz prethodnu suglasnost osnivača,

- donosi druge opće akte na prijedlog ravnatelja,

- donosi godišnji plan i program rada i razvoja ustanove i nadzire njihovo izvršenje,

- analizira financijsko poslovanje najmanje jednom mjesečno,

- u slučaju gubitka u poslovanju ustanove bez odgađanja obavještava osnivača

- donosi financijski plan i završni račun,

- donosi plan godišnjih potreba za nabavu roba i usluga,

- donosi plan investicija,

- predlaže osnivaču promjenu ili proširenje djelatnosti, te promjenu naziva i sjedišta,

- daje osnivaču i ravnatelju prijedloge i mišljenja o pojedinim pitanjima,

- donosi odluke u drugom stupnju u predmetima u kojima se odlučuje o pojedinim pravima radnika,

- raspravlja i odlučuje o izvješćima ravnatelja najmanje svaka tri mjeseca,

- donosi godišnji plan potrebe zapošljavanja radnika,

- sklapa ugovor o radu s ravnateljem,

- odlučuje o stjecanju ili otuđenju nekretnina uz suglasnost osnivača,

- odlučuje o upravljanju, korištenju i raspolaganju nekretninama uz suglasnost osnivača,

- odlučuje o nabavi, odnosno prodaji osnovnih sredstava, o izvođenju investicijskih radova, investicijskog održavanja odnosno o stjecanju čija vrijednost ne prelazi 300.000,00 kuna,

- odlučuje o nabavi odnosno prodaji osnovnih sredstava, o izvođenju investicijskih radova, investicijskog održavanja čija vrijednost prelazi 300.000,00 kuna uz suglasnost osnivača,

- odlučuje o stjecanju, otuđenju, upravljanju, korištenju i raspolaganju pokretninama čija pojedinačna vrijednost ne prelazi 300.000,00 kuna,

- odlučuje o stjecanju, otuđenju, upravljanju, korištenju i raspolaganju pokretninama čija pojedinačna vrijednost prelazi 300.000,00 kuna uz suglasnost osnivača,

- donosi odluku o zaključivanju godišnjih ugovora s Hrvatskim zavodom za zdravstveno osiguranje,

- donosi odluku o zaključivanju ugovora s osiguravajućim društvima,

- provodi postupak u svezi sa zakupom poslovnog prostora sukladno zakonskim propisima,

- obavlja i druge poslove utvrđene zakonskim i pod zakonskim propisima, ovim Statutom i drugim općim aktima Ljekarni.

Upravno vijeće može zatražiti od ravnatelja podatke radi kontrole pojedinog dijela poslovanja.

**Članak 23.**

Upravno vijeće Ljekarni obavlja poslove iz svoje nadležnosti na sjednicama.

Upravno vijeće pravovaljano raspravlja i odlučuje kada je na sjednici nazočno više od polovice ukupnog broja članova.

Upravno vijeće odluke donosi natpolovičnom većinom ukupnog broja članova.

Upravno vijeće donosi poslovnik o radu kojim pobliže uređuje način svojeg rada.

**2. Ravnatelj**

**Članak 24.**

Ravnatelj organizira i vodi poslovanje, predstavlja i zastupa Ljekarne i odgovoran je za zakonitost rada Ljekarni.

Ravnatelj podnosi Upravnom vijeću pisano izvješće o cjelokupnom poslovanju Ljekarni po potrebi, a najmanje jednom tromjesečno.

Ravnatelj sudjeluje u radu Upravnog vijeća bez prava odlučivanja.

Stručni rad Ljekarni vodi ravnatelj u suradnji sa Stručnim vijećem.

Ravnatelj Ljekarni ima zamjenika.

**Članak 25.**

Za ravnatelja Ljekarni može biti imenovana osoba koja pored općih zakonskih uvjeta za zasnivanje radnog odnosa ima:

* završen preddiplomski i diplomski sveučilišni studij ili integrirani preddiplomski i diplomski sveučilišni studij iz zdravstvenog, pravnog ili ekonomskog usmjerenja,
* najmanje 5 godina radnog iskustva u struci.

Uz prijavu na natječaj kandidat je dužan priložiti:

* životopis u kojem će u skladu s dostavljenim dokazima obrazložiti ispunjavanje uvjeta propisanih Statutom,
* ovjerena izjava o nepostojanju sukoba interesa, odnosno da kandidat nema u vlasništvu ili suvlasništvu privatnu zdravstvenu ustanovu, da kandidat nema u pravnoj osobi vlasništvo dionica, vlasničkih uloga/udjela ili obveznica s kojima Ljekarne imaju poslovni odnos, i da kandidat, njegov bračni ili izvanbračni drug, dijete ili roditelj nema financijski ili drugi interes u odlukama tijela Ljekarni,
* uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda,
* uvjerenje poslodavca da se protiv kandidata ne vodi postupak zbog povrede obveze iz radnog odnosa.
* Program rada za mandatno razdoblje ravnatelja od četiri godine.

**Članak 26.**

Ravnatelj se imenuje na temelju natječaja.

Ravnatelja imenuje i razrješava Upravno vijeće.

Ako ravnatelj nema preddiplomski i diplomski sveučilišni studij ili integrirani preddiplomski i diplomski sveučilišni studij farmaceutskog usmjerenja, njegov zamjenik mora imati preddiplomski i diplomski sveučilišni studij ili integrirani preddiplomski i diplomski sveučilišni studij farmaceutskog usmjerenja i pet godina radnog iskustva.

Zamjenika ravnatelja imenuje i razrješava Upravno vijeće na prijedlog ravnatelja.

Mandat ravnatelja traje četiri godine. Po isteku mandata ista osoba može na temelju natječaja biti ponovno imenovana za ravnatelja.

**Članak 27.**

Natječaj za imenovanje ravnatelja raspisuje i provodi Upravno vijeće.

Odluka o raspisivanju natječaja donosi se najkasnije tri (3) mjeseca prije isteka mandata ravnatelja.

Tekst natječaja objavljuje se na mrežnim stranicama Ljekarni i u „Narodnim novinama“.

U natječaju se objavljuju sljedeći podaci:

- uvjeti utvrđeni člancima 25. i 26. Statuta,

- vrijeme imenovanja propisano Zakonom,

- rok za podnošenje prijave u trajanju od 15 dana od dana objave natječaja,

- rok obavješćivanja podnositelja prijave o izboru i imenovanju u trajanju od 45 dana

 od dana zaključenja natječaja.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj se ponavlja.

Do imenovanja ravnatelja na temelju ponovljenog natječaja, Upravno vijeće imenovat će vršitelja dužnosti ravnatelja, ali najdulje do godinu dana.

**Članak 28.**

Ravnatelj može biti razriješen iprije isteka vremena na koje je imenovan sukladno Zakonu o zdravstvenoj zaštiti i Zakonu o ustanovama.

**Članak 29.**

U slučaju razrješenja ravnatelja, Upravno vijeće imenovat će vršitelja dužnosti ravnatelja, te raspisati natječaj za ravnatelja u roku od 30 dana od dana imenovanja vršitelja dužnosti.

**Članak 30.**

Ravnatelj obavlja sljedeće poslove:

# - zastupa i predstavlja Ljekarne,

# - donosi odluke vezane uz poslovanje, osim odluka iz nadležnosti Upravnog vijeća,

# - predlaže Upravnom vijeću plan godišnjih potreba za nabavom roba i usluga,

# - zaključuje ugovore za koje ovim Statutom nije određeno da ih zaključuje Upravno vijeće,

* zaključuje ugovore s HZZO na temelju prethodne odluke Upravnog vijeća,
* organizira stručni rad Ljekarni i za njega je odgovoran,
* predlaže Upravnom vijeću program rada, plan razvoja i odgovoran je za njegovo provođenje,
* predlaže Upravnom vijeću plan investicija za tekuću godinu,
* provodi odluke Upravnog vijeća sukladno Zakonu,
* predlaže Upravnom vijeću donošenje plana potrebe zapošljavanja radnika,
* provodi postupak zapošljavanja sukladno planu potreba,
* sklapa ugovore o radu, osim onog koji je u nadležnosti Upravnog vijeća,
* donosi odluke o pojedinačnim pravima radnika u slučajevima utvrđenim zakonom i općim aktima,

# - predlaže Upravnom vijeću zamjenika ravnatelja,

# - podnosi izvješće o poslovanju Ljekarni Upravnom vijeću svaka tri mjeseca i po potrebi,

* podnosi izvješće Upravnom vijeću o radu Stručnog vijeća,
* podnosi izvješća o investicijskom i tekućem održavanju, te nabavi opreme,
* predlaže izmjene i dopune općih akata Ljekarni,
* utvrđuje plan rasporeda korištenja godišnjeg odmora radnika Ljekarni,
* obavlja i druge poslove utvrđene zakonskim i pod zakonskim propisima, ovim Statutom i drugim općim aktima Ljekarni.

#### 3. Stručno vijeće

**Članak 31.**

Stručno vijeće Ljekarni je savjetodavno tijelo ravnatelja.

Članovi Stručnog vijeća Ljekarni su svi stručni radnici.

Ravnatelj imenuje predsjednika Stručnog vijeća.

Mandat članova Stručnog vijeća traje četiri godine.

Iznimno mandat Stručnom vijeću prestaje i prije isteka roka od četiri godine, ako je ravnatelj koji ga je imenovao razriješen dužnosti iz bilo kojih razloga.

U radu Stručnog vijeća mogu sudjelovati i zdravstveni suradnici.

**Članak 32.**

Predsjednik Stručnog vijeća obavlja sljedeće poslove:

# - priprema i saziva sjednicu Stručnog vijeća,

# - utvrđuje prijedlog dnevnog reda sjednica,

# - rukovodi sjednicom,

# - organizira vođenje zapisnika o radu Stručnog vijeća.

Sjednica Stručnog vijeća održava se najmanje jednom mjesečno.

Predsjednik Stručnog vijeća dužan je sazvati sjednicu u roku od dva dana na zahtjev Upravnog vijeća ili ravnatelja Ljekarne.

Dnevni red sjednice Stručnog vijeća predlaže predsjednik u dogovoru s ravnateljem Ljekarne.

**Članak 33.**

Stručno vijeće Ljekarni obavlja sljedeće poslove:

* raspravlja i odlučuje o pitanjima iz područja stručnog rada Ljekarni,
* predlaže stručna rješenja u sklopu djelatnosti Ljekarni,
* predlaže stručne temelje za program rada i razvoja Ljekarni,
* predlaže mjere za unapređenje kvalitete rada u Ljekarnama,
* daje Upravnom vijeću i ravnatelju mišljenja i prijedloge glede organizacije rada i uvjeta za razvoj zdravstvene djelatnosti,
* predlaže Upravnom vijeću i ravnatelju usklađenje stručnog rada Ljekarni s financijskim mogućnostima,
* predlaže specijalističko usavršavanje zdravstvenih radnika te stručno usavršavanje iz područja uže specijalnosti zdravstvenih radnika za potrebe Ljekarni,
* predlaže Upravnom vijeću obavljanje poslova zdravstvenih radnika izvan punoga radnog vremena u slučajevima od posebnog interesa za građane i rad Ljekarni,
* skrbi o provedbi unutarnjeg nadzora nad stručnim radom zdravstvenih radnika Ljekarni,
* daje mišljenja i prijedloge glede godišnjeg plana rada.

**4. Etičko povjerenstvo**

**Članak 34.**

Etičko povjerenstvo je tijelo koje osigurava obavljanje djelatnosti ustanove na načelima medicinske etike i deontologije.

Etičko povjerenstvo imenuje Upravno vijeće.

Etičko povjerenstvo sačinjava pet članova od toga najmanje 40% članova suprotnog spola i to:

* tri člana iz redova zdravstvenih radnika visoke stručne spreme zaposlenih u Ljekarnama,
* jedan član iz redova nemedicinskih struka zaposlen u Ljekarnama,
* jedan član koji nije radnik Ljekarne.

Etičko povjerenstvo donosi poslovnik o svome radu.

**Članak 35.**

Etičko povjerenstvo obavlja sljedeće poslove:

 - prati primjenu etičkih i deontoloških načela zdravstvene struke u obavljanju

 djelatnosti Ljekarni,

* odobrava znanstvena istraživanja u Ljekarnama,
* rješava i druga etička pitanja u obavljanju djelatnosti Ljekarni.

 **5. Povjerenstvo za lijekove**

**Članak 36.**

 Povjerenstvo za lijekove je tijelo koje osigurava provedbu svih aktivnosti vezanih za primjenu lijekova i medicinskih proizvoda.

Povjerenstvo za lijekove ima 5 članova magistri farmacije koje imenuje Upravno vijeće sukladno zakonu.

Povjerenstvo za lijekove donosi poslovnik o svome radu.

Povjerenstvo za lijekove Ljekarni:

* prati ispitivanje lijekova i medicinskih proizvoda u Ljekarnama,
* koordinira aktivnosti vezano uz prijavu nuspojava lijekova i medicinskih proizvoda nadležnom tijelu,
* prati potrošnju lijekova i medicinskih proizvoda te predlaže mjere za racionalnu uporabu lijekova i medicinskih proizvoda.

**6. Povjerenstvo za kvalitetu**

**Članak 37.**

Povjerenstvo za kvalitetu Ljekarni je tijelo koje osigurava kontrolu kvalitete zdravstvene zaštite i osigurava provođenje propisa s područja kvalitete zdravstvene zaštite.

Povjerenstvo za kvalitetu imenuje Upravno vijeće Ljekarni Koprivnica u sastavu od pet članova – farmaceuta.

Povjerenstvo za kvalitetu donosi poslovnik o svom radu.

Povjerenstvo za kvalitetu:

* vodi registar o neželjenim ishodima liječenja sukladno općim aktima Agencije

 nadležne za kvalitetu zdravstvene zaštite,

* provodi kontrolu kvalitete medicinske dokumentacije Ljekarni,
* provodi aktivnosti vezano za uspostavu sustava osiguranja i poboljšanja

 kvalitete zdravstvene zaštite,

* provodi aktivnosti vezano za uspostavu sustava sigurnosti pacijenata,
* procjenjuje ispunjavanje standarda kvalitete zdravstvene zaštite u pojedinim

 djelatnostima zdravstvene ustanove,

* sudjeluje u vanjskim provjerama kvalitete,
* provodi aktivnosti vezano za pripreme za akreditacijski postupak,
* predlaže i sudjeluje u provedbi edukacije iz područja kvalitete zdravstvene

 zaštite i

* surađuje s Agencijom u provedbi plana i programa za osiguranje,

 unapređenje, promicanje i praćenje kvalitete zdravstvene zaštite.

Povjerenstvo za kvalitetu Ljekarni obvezno je ravnatelju tromjesečno podnositi izvješće o svome radu.

Povjerenstvo za kvalitetu Ljekarni obvezno je Ministarstvu polugodišnje podnositi izvješće o svome radu.

**VI. IMOVINA LJEKARNI**

**Članak 38.**

Imovinu Ljekarni čine stvari, prava i novčana sredstva.

**Članak 39.**

Ljekarne mogu dati poslovne prostore u zakup sukladno zakonskim propisima.

**Članak 40.**

Imovinom Ljekarni upravljaju i raspolažu osnivač, Upravno vijeće i ravnatelj, u okviru svojih nadležnosti.

**Članak 41.**

Sredstva za rad i poslovanje Ljekarne stječu:

# - ugovaranjem i naplatom naknada za zdravstvene usluge pružene osiguranicima HZZO-a,

# - ugovaranjem i naplatom naknada za zdravstvene usluge pružene osiguranicima dobrovoljnih osiguravatelja,

# - naplatom naknade za zdravstvene usluge koje nisu obuhvaćene ugovorima s HZZO-om i dobrovoljnim osiguravateljima, a Ljekarne su ih pružile građanima,

# - naplatom naknada za zdravstvene usluge pružene građanima koji nisu zdravstveno osigurani,

- prodajom lijekova i ostalih proizvoda iz članka 5. ovog Statuta,

- ugovaranjem i naplatom naknade za usluge pružene drugim zdravstvenim

 ustanovama, ostalim ustanovama, tvrtkama i drugim pravnim osobama,

# - darovima od fizičkih i pravnih osoba,

# - iz zakupnine,

# - sredstvima koja osigura osnivač u svom proračunu,

# - i drugih izvora.

**Članak 42.**

Naknada za zdravstvene usluge pružene osiguranicima HZZO-a, ugovaraju se i obračunavaju primjenom cijena koje utvrđuje nadležno tijelo Zavoda, sukladno odredbama Zakona o zdravstvenom osiguranju.

Naknada za zdravstvene usluge pružene osiguranicima dobrovoljnih osiguravatelja, obračunava se primjenom ugovorenih cijena.

**Članak 43.**

Naknada za zdravstvene usluge koje nisu obuhvaćene ugovorima Zavoda i dobrovoljnih osiguravatelja, kao i naknade za usluge pružene građanima koji nisu zdravstveno osigurani, obračunava se primjenom cijena zdravstvenih usluga koje utvrđuje Upravno vijeće na prijedlog ravnatelja.

**Članak 44.**

Provođenje zdravstvene djelatnosti i financijsko poslovanje utvrđuje se obračunima poslovanja, te izvješćima ravnatelja i Upravnog vijeća Ljekarni.

Obračuni poslovanja donose se za vremensko razdoblje utvrđeno odredbama odgovarajućih zakona.

Izvješća o poslovanju Ljekarni za pojedina razdoblja podnosi ravnatelj, a usvaja Upravno vijeće Ljekarni.

Izvješća o poslovanju Ljekarni podnose se osnivaču jednom godišnje, a po potrebi i češće.

**Članak 45.**

Ako u obavljanju djelatnosti Ljekarne ostvare dobit, odluku o raspolaganju, na prijedlog Upravnog vijeća donosi osnivač.

Osnivač može odlučiti da se ostvarena dobit koristi za razvoj i obavljanje djelatnosti druge zdravstvene ustanove koje je osnivač Koprivničko-križevačka županija.

Dobit se upotrebljava prvenstveno za obavljanje i razvoj djelatnosti, te unapređenje rada Ljekarni.

Pod razvojem djelatnosti u smislu odredbe prethodnog stavka ovog članka podrazumijeva se ulaganje u nabavu opreme, obavljanje postojećih i otvaranje novih jedinica, te kontinuiranu edukaciju zaposlenika.

###### VII. JAVNOST RADA

**Članak 46.**

Informacije i podatke o obavljanju djelatnosti ili uvid u dokumentaciju o zdravstvenim djelatnostima Ljekarni, sredstvima javnog priopćavanja može dati samo ravnatelj ili radnik Ljekarni kojeg on ovlasti.

###### VIII. POSLOVNA I PROFESIONALNA TAJNA

**Članak 47.**

Poslovnom tajnom smatraju se isprave i podaci čije bi priopćenje ili davanje na uvid neovlaštenim osobama bilo protivno poslovanju Ljekarni ili štetilo njenom poslovnom ugledu.

Poslovnu tajnu dužni su čuvati članovi Upravnog vijeća kao i svi radnici koji na bilo koji način saznaju za ispravu ili podatak koji se smatra poslovnom tajnom.

Povreda obveze čuvanja poslovne tajne predstavlja povredu ugovora o radu. O čuvanju poslovne tajne neposredno skrbi ravnatelj Ljekarni.

**Članak 48.**

Poslovnom tajnom smatraju se:

#  - dokumenti koje ravnatelj proglasi poslovnom tajnom,

#  - podaci koje nadležno tijelo kao povjerljive priopći Ljekarnama,

#  - mjere i način postupanja u slučaju nastanka izvanrednih okolnosti,

#  - dokumenti koji se odnose na obranu,

#  - druge isprave i podaci čije bi priopćavanje neovlaštenoj osobi bilo protivno interesu ustanove i njenog osnivača.

Isprave i podatke koji predstavljaju poslovnu tajnu drugim osobama mogu priopćiti ravnatelj i osoba koju on ovlasti.

**Članak 49.**

Profesionalnom tajnom smatra se sve ono što zdravstveni i ostali radnici Ljekarni u obavljanju svog posla saznaju o osobnom ili obiteljskom životu stranaka.

Povreda čuvanja profesionalne tajne predstavlja povredu ugovora o radu.

O čuvanju profesionalne tajne neposredno skrbi ravnatelj.

#### IX. STATUSNE PROMJENE

**Članak 50.**

O svim statusnim promjenama Ljekarni odlučuje osnivač na prijedlog Upravnog vijeća.

**Članak 51.**

Ljekarne prestaju s radom:

* ako osnivač donese odluku o prestanku rada,
* ako više ne postoji potreba za obavljanjem djelatnosti za koje su osnovane,
* ako ne ispunjava zakonom propisane uvjete za obavljanje djelatnosti

 sukladno Zakonu o zdravstvenoj zaštiti.

#### STATUT I DRUGI OPĆI AKTI

**Članak 52.**

Opći akti Ljekarni su Statut, pravilnici, poslovnici i drugi akti kojima se na opći način uređuju pojedina pitanja djelatnosti Ljekarni.

**Članak 53.**

Upravno vijeće donosi Statut i sljedeće opće akte:

1. pravilnik o radu,
2. pravilnik o unutarnjoj organizaciji i sistematizaciji radnih mjesta,
3. pravilnik o plaćama, naknadama plaća i drugim materijalnim pravima radnika.

Statut se donosi uz prethodnu suglasnost osnivača.

 **Članak 54.**

Ravnatelj Ljekarni donosi sljedeće opće akte:

1. pravilnik o zaštiti na radu,
2. pravilnik o primanju zdravstvenih radnika na pripravnički staž,
3. pravilnik o unutarnjem nadzoru nad radom organizacijskih jedinica Ljekarni i zdravstvenih radnika,
4. pravilnik o radnom vremenu,
5. pravilnik o protupožarnoj zaštiti,
6. pravilnik o kućnom redu,
7. pravilnike iz Zakona o provedbi Opće uredbe o zaštiti podataka,
8. druge opće akte utvrđene zakonom ili drugim propisima.

**Članak 55.**

Pročišćeni tekst Statuta utvrđuje Upravno vijeće.

**Članak 56.**

Izmjene i dopune općih akata donose se po istom postupku propisanom za njihovo donošenje.

Opći akti stupaju na snagu osmog (8) dana od dana objave, iznimno iz opravdanih razloga, općim aktom se može odrediti da stupa na snagu najranije prvog dana od dana njegove objave na oglasnoj ploči Ljekarni.

**Članak 57.**

Opći akti moraju biti u suglasnosti sa zakonom i ovim Statutom.

Za tumačenje odredbi općih akata nadležno je tijelo koje je opći akt donijelo.

**Članak 58.**

Opći akti kojima se uređuju prava, obveze i odgovornosti radnika Ljekarni moraju biti dostupni svakom radniku, a opći akti kojima se uređuje rad Ljekarni kao javne službe, moraju se na pogodan način učiniti dostupnim javnosti.

#### NADZOR NAD RADOM LJEKARNI

**Članak 59.**

Nadzor nad stručnim radom Ljekarni obuhvaća:

* unutarnji nadzor
* zdravstveno-inspekcijski nadzor.
* stručni nadzor komore

Unutarnji nadzor nad stručnim radom obavlja se na način propisan Pravilnikom o unutarnjem nadzoru koji donosi ravnatelj.

Zdravstveno-inspekcijski nadzor se obavlja na način propisan zakonom.

Stručni nadzor provodi se sukladno općim aktima komore na koje prethodnu suglasnost daje ministar.

#### PRIJELAZNE I ZAVRŠNE ODREDBE

**Članak 60.**

Na pitanja koja nisu uređena ovim Statutom, primjenjuju se odredbe Zakona o zdravstvenoj zaštiti, Zakona o ustanovama i drugi zakonski propisi.

**Članak 61.**

Opći akti iz članaka 53. i 54. uskladit će se s odredbama ovog Statuta u roku 60 dana od dana njegova stupanja na snagu.

**Članak 62.**

Danom stupanja na snagu ovog Statuta prestaje važiti Statut Ljekarni Urbroj: 2137-20-13-108, Urbroj: 2137-20-16-138 i Urbroj: 2137-20-19- 131.

**Članak 63.**

Ovaj Statut stupa na snagu osmog dana od dana objave na oglasnoj ploči Ljekarni, a na kojoj je objavljen dana 29.06.2022. godine .

UPRAVNO VIJEĆE LJEKARNI KOPRIVNICA

URBROJ: 2137-110-22-126

U Koprivnici, 28. lipnja 2022.

 PREDSJEDNIK UPRAVNOG VIJEĆA:

 mr.sc. Dragutin Korošec, dr.med.vet.

 Župan Koprivničko-križevačke županije dao je suglasnost na Prijedlog Statuta Ljekarni Koprivnica, Zaključkom Klasa: 007-02/22-01/1, Urbroj:

2137-06/3-22-2 od 06.lipnja 2022.

Statut Ljekarni Koprivnica objavljen je na oglasnoj ploči Ljekarni dana 29.06.2022.g.

 Ravnatelj:

 Irena Hadelan. mag.pharm.